律吕相召赋（以声气相叶如响之应为韵）
王起 (Tang)
昔者圣人稽天地之本。达造化之方。将以律而召吕。明自阴而应阳。清浊所资。叶赞之功共有。煦吹无滞。辅成之理更相。所谓以气而导声。以声而宣气。用谐和而感通上下。假䜣合而生成品汇。穷神于短长之象。动必相须。会数于九六之爻。用而不既。当其二仪方辟。万化攸初。以嶰谷厚均之美。审葭灰聚散之馀。气类潜通。若琴瑟之心相感。雄雌既辨。比凤凰之德皆如。亦由顾影而形分。命宫而商应。合君臣际会之理。得夫妇刚柔之称。精诚所致。云龙之感召必同。终始相明。日月之循环可證。若八风顺序。六气和平。等四时之代运。符五位之相生。定寒暑之功。必能成岁。审疾徐之度。亦足和声。故得天理不奸。物情和惬。草木以之而畅遂。乾坤于焉而交接。兵家之否臧未兆。悬以先知。乐府之声音所谐。动能允叶。今也初阳应候。万物思时。念惠风之将入。顾寒谷而奚疑。必使法轩辕之明。方今可也。如或继伶伦之妙。何代无之。于是放志希夷。凝心惚恍。酌动静之理于开阖。达感应之情于影响。今所以赋律吕之事。莫不欲使百王而共仰。